Update: 1:38PM ESA dua na ka na veiveisau e lomai Suva e na gauna qo ka laurai na toso ni veivakatorocaketaki vakauasivi na veivale lelevu era sa taratara tu kei na veimataqali bisinisi.
Kaya o koya ni sa basika talega mai na gauna ni kana cuvacuva ni a sa sega na veikacivi e na kena sa tosocake na i sau ni bula e na noda vanua.
Sa vakatakila oqori ni sa takiveiyaga na i sau ni bula kei na veika e i vakatawa ni taga, e kaya.
Ko ya na i tukutuku e vakaraitaka tiko o Waisiki Koroivulavou yabaki 82 mai Nakorolevu, Namara, Bau e na yasana o Tailevu.
E kaya na turaga ni Namara qo ena nona dabe tiko e na tautuba ni valenikana na Macdonalds e Suva ni donuya na nona gauna e lomai Suva e sa levu sara na veisau e sa mai vakavatukanataki.
Kuria ka kaya ni se waitui no na vanua ka sa tiko kina na vanua ni vakacagicagi e na Sukuna Park.
Na vanua taucoko qo e waitui tu ka keimami dau mai sisili kina ka ra dau kabikabi mai eke na waqa ka ra gole mai Beqa, e kaya o Koroi.
Na vanua sa tiko kina na valenikana qo na Macdonalds e tiko kina e liu na siteseni ni tabana ni bokobuka, e kaya na turaga ni Namara qo e na domo mama.
E kuria na nona i tukutuku o Koroi ni a mai vakaitikotiko ena nodra koro na kai Solomone oya ko Malekula ka sa i Nailuva tiko e na gauna qo volekati Kaunikula. Mai kea keimami sega soti sara ni dau lako mai vakawasoma i Suva, e kaya.
Au dau noqu cakacaka na soqona na i su lala ni tavioka mai vei ira e ra dau mai voli tavioka e na makete kau qai dau kauta tale mai e na maketa meu mai volitaka tale, e kaya o Koroi.
E kaya ni valenivolavola ni Fintel e na gauna qo ea se tabana tu ni Cable and Wireless e na gauna oya ka se dau caka tu kina na kakaburaki.
E kaya o Koroi e na nona dau tiko voli mai Malekula e ra dau gunuva tiko mai kea e dua na mataqali gunu ka yacana na Raisin Jack. E kuria e na nona i talanoa ni ra dau osota yani na vanua oya o ira na sotia era lesu mai Maleya me ra dau laki gunuva na mataqali gunu qo.
Na vanua qo era dau lasalasa yani kina vakalevu o ira na sotia era lesu mai Maleya, e kaya o Koroi.
E tukuna o Koroi ni sega na gunu vakalevu e lomai Suva ka ni vakatabui sara ka vakatarai ga vei ira na vakalaiseni me ra dau gunu e na veiotela e lomai Suva.
E kaya o Waisiki e na veigauna kece me dau mai volitaki i su lala e Suva ka dau laki sara yaloyalo sara e na gauna e volitaka kece kina na i su lala ni tavioka.
Au dau lako sara ki na Lilac Theatre meu dau sara yaloyalo ka dua na sisiveni nai sau ni yaloyalo, au nanuma talega e dua na actor rogo levu e na gauna oya o John Wayne au dau taleitaka na sarava na nona i yaloyalo, e kaya o Koroi.
E dua na dauqito rakavi rogo levu e na gauna oya o Manasa Vuravura ka keimami dau qoroi koya me vakataki Serevi e na gauna qo na nona dau kilai levu o Vuravura, e kaya o Koroi.
E tomana o Koroi e na nona i talanoa ni mai oti na nona gauna ni qito o Vuravura esa qai rogo mai kina o Joe Levula.
E kaya ni dau kana vakalevu o koya ena dua na valenikana ni kai Jaina ka yacana tiko na Hong Kong cafe ka sau vinaka nai sau ni dua na veleti kakana ka vakarau levu talega.
Nai sau ni dua na veleti kakana e na Hong Kong cafe e dua na silini sisiveni, ni oti na nomu kana ena lako vata kei na dua na bilo ti kei na madrai ka sa kenai sau vakadua ga oya, e kaya o Koroi.
E vakaraitaka o Koroi ni oti na kana o sa mamau vinaka sara ga qai mai sala muria yani na bilo ti sega ni saumi, ia, e na gauna qo sa dua na ka nai sau ni kakana e na valenikana ka sa tiko e na $6, $7 se $8 sara na dola ka sega sara ga ni bau solia vakalailai vei iko e dua na mamau.
E kaya ni sa veisau dina ga mai na gauna ka basika talega mai e levu na kana cuvacuva ka sega na veikacivi.
E talanoataka o koya ni dau mai voli tavako e na dua na sitoa ni kai Idia ka rogolevu tu e Suva na yacana o Parabu ka volitaka na tavako ni valagi ka tiko na nona sitoa e na vanua ka sa dabe tiko kina e na gauna qo na sitoa nei Tappo (Tappoo City).
Donuya na gauna oya esa duatani na vakarokoroko ni tamata vakabibi vei keimami na gone keimami dau rokovi ira na qase ka keimami dau vakatikitiki sara vakayawa ni lako mai e dua na qase, e kaya o Koroi.
E kaya o Koroi e na gauna qo ena gauna esa qase tu kina e diva lesu na gauna oya ena vakarau ni vakarokoroko era dau vakayacora na gone vei ira na qase.
E tomana o Koroi e na gauna qo ni dau taubale e lomai Suva esa na rawa tale vua me vakatikitiki ena vuku ni nodra sa coqa vata ga kei ira na gone ena gaunisala ka sa sega na veinanumi vei ira na qase.
Au sa dau qaqarauni sara niu sa dau taubale e lomai Suva ni keimami sa veidrigidrigi ga yani kei ira na gone, sa sega madaga ni ra bau vakatikitiki, isa e cava beka na vakavuvuli mai vale e luluqa se na nodra butako i tovo na luveda, e kaya o Koroi.
E dua talega na ka e vakalewa o Koroi na nodra i sulusulu na noda marama, e kaya ni sa sega saraga ni qai matata vua na marama ni Viti, se marama ni loma se marama ni Idia kei na veiyatu yanuyanu tale e so e na Pasivika e na nodra sa rairai vata kece ga.
Sa yali na buiniga keimami dau raica e na neimami gauna, isa nai sulusulu ni marama i taukei nai sulu i ra kei na jiaba sa kabasu yani ka sa laurai ga na vakatarausese balavu, tarausese leleka kei na siqeleti e mokota mai na yagodra, e kaya o Koroi.
E kaya o Koroi ni sa duidui sara vakalevu na bula e na gauna qo e na vuku ni sa kaukauwa nai lavo ka sa rawa talega ni volitaki na tamata e na i lavo.
E tomana o Koroi e na nona i talanoa ni ena gauna oya era dau laurai ga e valenidanisi na marama tamata bula ka sega o ira na gone lalai ka ra sa sura tu oqo e na veivale ni danisi.
Sa rauta me levu na bukete dole ni da sa raica ga yani na yagodra e dodonu me maroroi e na i sulu era tokara, ka ra se gone ga era sa curu valenidanisi, e kaya o Koroi. E kaya ni gauna e liu e ra se dau vakayagataka na Rubbish Hall e dua e yacana na Matanisiga Hall ka tiko mai Turaki kei na Legal Hall oya na vanua ga era dau danisi kina vakalevu.
E dabe toka o Koroi e na valenikana na Macdonalds ka sarava na veiciciyaki ni motoka , na keria, motopai ena kena veimataqali bulibuli ka kaya kina Nai Lalakai ni e liu era dau vodoka vakalevu na kai valagi na ose kareti ka se qereqere ga na gaunisala e lomai Suva.
Ena gauna qo esa tasili vinaka tu ka levu na veimataqali lori e ra sa veiciciyaki tu kina, e kaya o Koroi.
E koto oqo era nai sau ni veika e kila rawa o Koroi donuya na 1940 vakacaca.
l 1na silini sisiveni dua na veleti kakana,
l 1 na silini sisiveni ni dua na sote ni vuli ni gone tagane,
l1 na silini sisiveni ni dua na tarausese kaki leleka,
l1 na silini sisiveni ni koti na ulu
l 10 na silini sisiveni ni dua na vinivo ni marama,
l 10 na silini sisiveni ni dua na toa tamatama bula.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn